Predkladacia správa

Dňa 28. apríla 2004 vláda Slovenskej republiky UV SR č. 401/2004 súhlasila s uzavretím „Investičnej zmluvy medzi Universal Media Corporation (Slovakia), s.r.o. a Slovenskou republikou“(ďalej len Investičná zmluva).

Materiál „Návrh na zmenu bodu B.2. uznesenia vlády Slovenskej republiky č. 401 z 28. apríla 2004 k návrhu investičnej zmluvy medzi Universal Media Corporation /Slovakia/, s.r.o.   a Slovenskou republikou“ sa predkladá ako iniciatívny. Jeho cieľom je zosúladiť znenia dvoch prijatých uznesení vlády v tom smere, aby Slovenská republika splnila svoj záväzok, ku ktorému sa zaviazala voči investorovi (Universal Media Corporation) v Investičnej zmluve. Takto sa vytvorí predpoklad preto, aby investor nemohol uplatňovať voči SR prípadné sankcie za neplnenie predmetného záväzku (výstavba cesty).

V bode B. 2 uznesenia vlády SR č. 401/2004 vláda SR splnomocnila podpredsedu vlády a ministra hospodárstva rokovať a odsúhlasiť také zmeny zmlúv, ktoré nie sú v rozpore so stanovenými cieľmi zmlúv a neprekračujú schválený rámec finančných prostriedkov na podporné opatrenia slovenskej strany.

Následne SARIO pripravilo na rokovanie vlády SR materiál „Informácia o spôsobe realizácie financovania regionálneho rozvoja miest Levice, Nové Mesto nad Váhom, Hlohovec, Nitra, Zvolen, Senica, Kysucké Nové Mesto a Lučenec“, s ktorým vláda SR súhlasila UV SR č. 888/2004. V zmysle uvedeného uznesenia bola poskytnutá regionálna dotácia mestu Nové Mesto nad Váhom vo výške 50 mil. Sk. Samotná táto suma presahovala rámec záväzkov Slovenskej republiky vyplývajúci z Investičnej zmluvy, schválenej vládou SR uznesením vlády SR č. 401/2004 (32 mil. Sk). Naviac, na základe uznesenia vlády č. 888/2004 bola v gescii SARIO pripravená a s Novým Mestom nad Váhom uzatvorená zmluva na predmetnú sumu 50 mil. Sk, pričom v nej neboli riešené zmluvné záväzky, vyplývajúce z Investičnej zmluvy (konkrétne investície do verejnej infraštruktúry - cesty,  kanalizácie a prípojky vody). 

Odbor vnútornej kontroly Ministerstva hospodárstva SR vykonal v UMC v dňoch 04.10.2005 – 24.10.2005 následnú finančnú kontrolu dodržiavania zákonných a zmluvných podmienok pri čerpaní a použití rozpočtových prostriedkov poskytnutých v rámci štátnej pomoci formou dotácie na obstaranie investičného majetku UMC Slovakia, s.r.o. na základe Investičnej zmluvy uzatvorenej 29.4.2004 a z nej vyplývajúcich zmlúv o poskytnutí štátnej pomoci na rok 2004 a 2005, kontrolovaným obdobím bolo obdobie r. 2004 a 2005 do výkonu kontroly. Táto nezistila vážne porušenia ustanovení Investičnej zmluvy zo strany UMC. Je to okrem iného dôsledkom toho, že Investičná zmluva bola vypracovaná tak, že v zmysle jej ustanovení možno investora a plnenie jeho záväzkov reálne skontrolovať až po ukončení celého investičného zámeru.

Vzhľadom na to, že z Investičnej zmluvy vyplývajú pre Slovenskú republiku v prípade neplnenia zmluvy aj sankcie, je žiaduce schváliť úpravu znenia bodu B. 2. uznesenia vlády SR č. 401/2004 nasledovne:
 „poskytnúť v rámci podporných opatrení slovenskej strany vo forme inej podpory štátu sumu, ktorá neprekračuje výšku 82 mil. Sk .“

Ministerstvo hospodárstva SR nežiada o navýšenie finančných prostriedkov – finančné prostriedky pre Nové Mesto nad Váhom sú k dispozícií v kapitole Ministerstva hospodárstva SR.
Materiál nemá finančný, ekonomický, environmentálny dopad ani dopad na zamestnanosť a podnikateľské prostredie.

Vzhľadom na naliehavosť splnenia záväzku štátu (t. j. výstavby cesty, nevyhnutnej na zabezpečenie plynulého prechodu výrobných liniek do nových priestorov, aby mohol investor začať výrobu) prostredníctvom Ministerstva hospodárstva SR voči investorovi Universal Media Corporation Slovakia, s.r.o. materiál nebol predmetom medzirezortného pripomienkového konania. Materiál bol v rámci medzirezortného pripomienkového konania prekonzultovaný len s Ministerstvom financií SR.